# NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VI. volebné obdobie

Číslo: CRD-1400/2015

**1631a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 416/2002 Z. z. o navrátení nezákonne vyvezených kultúrnych predmetov v znení neskorších predpisov a ktorým sa menia a dopĺňajú niektoré zákony** **(tlač 1631a) v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre kultúru a médiá ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborovNárodnej rady Slovenskej republiky:

**I.**

Národná rada Slovenskej republiky uznesením č. 1943 z 23. septembra 2015 pridelila vládny návrh zákona, ktorým sa mení a dopĺňa zákon č. 416/2002 Z. z. o navrátení nezákonne vyvezených kultúrnych predmetov v znení neskorších predpisov a ktorým sa menia a dopĺňajú niektoré zákony **(tlač 1631)** na prerokovanie týmto výborom:

Ústavnoprávnemu výboru Národnej rady SR

a

Výboru Národnej rady SR pre kultúru a médiá.

Uvedené výbory prerokovali predmetný vládny návrh zákona v stanovenom termíne.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Vládny návrh zákona, ktorým sa mení a dopĺňa zákon č. 416/2002 Z. z. o navrátení nezákonne vyvezených kultúrnych predmetov v znení neskorších predpisov a ktorým sa menia a dopĺňajú niektoré zákony **(tlač 1631)** výbory prerokovali a odporučili **schváliť** s pozmeňujúcimi a doplňujúcimi návrhmi**:**

Ústavnoprávny výbor Národnej rady Slovenskej republiky uznesením č. 680 z  3. novembra 2015 a

Výbor Národnej rady Slovenskej republiky pre kultúru a médiá uznesením č. 223   
z 5. novembra 2015.

**IV.**

Výbory Národnej rady Slovenskej republiky, ktoré predmetný návrh zákona prerokovali, prijali tieto **pozmeňujúce a doplňujúce návrhy:**

1. V čl. I 1. bode § 2 ods. 1 znie:

„(1) Kultúrny predmet je na účely tohto zákona vec, ktorá je pred nezákonným vyvezením z územia Slovenskej republiky alebo členského štátu alebo po ňom označená alebo vymedzená Slovenskou republikou alebo príslušným členským štátom ako súčasť národného kultúrneho dedičstva, ktoré má umeleckú hodnotu, historickú hodnotu alebo archeologickú hodnotu podľa právnych predpisov alebo administratívnych postupov Slovenskej republiky alebo príslušného členského štátu.“.

Spresňuje sa definícia kultúrneho predmetu, aby z nej bolo jednoznačne zrejmé, že kultúrnym predmetom na účely tohto zákona je národné kultúrne dedičstvo členského štátu Európskej únie a Slovenskej republiky.

Výbor NR SR pre kultúru a médiá

**Gestorský výbor odporúča schváliť**

1. V čl. I 1. bode § 2 ods. 3 sa za slovo „územia“ vkladajú slová „Slovenskej republiky alebo z územia“ a v § 2 ods. 3 písm. a) sa vypúšťa slovo „jeho“.

Spresňuje sa ustanovenie nezákonného vývozu kultúrneho predmetu z územia členského štátu Európskej únie a Slovenskej republiky.

Výbor NR SR pre kultúru a médiá

**Gestorský výbor odporúča schváliť**

1. K čl. I bod 1

V čl. I bode 1 poznámke pod čiarou k odkazu 9 sa za slovami „zákona č. 49/2002 Z. z.“ slová „v znení neskorších predpisov“ nahrádzajú slovami „v znení zákona č. 104/2014 Z. z.“ a za slovami „zákona č. 206/2009 Z. z.“ sa slová „v znení neskorších predpisov.“ nahrádzajú slovami „v znení zákona č. 38/2014 Z. z.“.

Citácie právnych predpisov v poznámke pod čiarou sa upravujú v súlade s Legislatívnymi pravidlami tvorby zákonov. Ak sa ustanovenie právneho predpisu zmenilo alebo doplnilo iba niektorou z viacerých noviel, popri pôvodnom právnom predpise sa cituje iba táto novela.

Ústavnoprávny výbor NR SR

Výbor NR SR pre kultúru a médiá

**Gestorský výbor odporúča schváliť**

1. K čl. I bod 12

V čl. I bode 12 sa v poznámke pod čiarou k odkazu 14a) na konci pred bodkou dopĺňajú slová „v platnom znení“.

Ide o legislatívno-technickú úpravu nakoľko uvedené nariadenie bolo zmenené a doplnené smernicou EP a Rady 2013/155/EÚ, smernicou EP a Rady 2014/60/EÚ a smernicou EP a Rady 2014/67/EÚ.

Ústavnoprávny výbor NR SR

Výbor NR SR pre kultúru a médiá

**Gestorský výbor odporúča schváliť**

1. V čl. III sa 1. bod vypúšťa.

Doterajšie novelizačné body sa primerane prečíslujú.

Všeobecné ustanovenie o návratnom konaní nezákonne vyvezenej kultúrnej pamiatky vo vzťahu k zahraničiu mimo európsky priestor je treba ponechať.

Výbor NR SR pre kultúru a médiá

**Gestorský výbor odporúča schváliť**

1. K čl. III bod 3

V čl. III bode 3 v § 33a písm. a) sa slovo „alebo“ nahrádza čiarkou.

Legislatívno-technická pripomienka. V zmysle bodu 5 prílohy č. 2 k Legislatívnym pravidlám tvorby zákonov sa pri viacerých možnostiach spojka „alebo“ kladie až medzi posledné dve možnosti.

Ústavnoprávny výbor NR SR

Výbor NR SR pre kultúru a médiá

**Gestorský výbor odporúča schváliť**

**V.**

Gestorský výbor na základe stanovísk výborov, vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona podľa § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku NR SR odporúča Národnej rade Slovenskej republiky uvedený vládny návrh zákona (tlač 1631) v znení schválených **pozmeňujúcich a doplňujúcich návrhov** **s c h v á l i ť.**

O pozmeňujúcich a doplňujúcich návrhoch uvedených v  IV. časti tejto spoločnej správy gestorský výbor odporúča hlasovať:

spoločne o bodoch **1 až 6** s návrhom **schváliť.**

Spoločná správa výborov Národnej rady Slovenskej republiky o výsledku prerokovania predmetného vládneho návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre kultúru a médiá **č. 227** z 10. novembra 2015.

Gestorský výbor určil poslanca **Petra Náhlika**  za spoločného spravodajcu výborov a poveril ho, aby predniesol spoločnú správu o výsledku prerokovania vládneho návrhu zákona na schôdzi Národnej rady Slovenskej republiky podľa § 25, § 80, § 83, § 84 a § 86 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 10. novembra 2015

**Dušan Jarjabek, v. r.**

predseda

Výboru NR SR pre kultúru a médiá